  Виталий Пронин Дуннеын  Эшъяськыны уг быгато  США-ысь Северная Каролина штатысь Шарлотт городын куинетӥ нуналзэ калык  бугыръяське. Керӟегъяськонъёс кутскизы полицейскойёс афроамериканецез ыбем бере. Югдурез утисьёс валэкто: соос синйылтӥзы машинаысь потӥсь воргоронэз,  кияз пыӵал вал. Сое ыбытэк ӧйлась.Лыдпусъёс возьмато: берло кык ар ӵоже гинэ афроамериканецъёслы пумит йыружъёс США-ын 78 процентлы йылӥзы: 2014-тӥ арын 110 учыр пусъемын вал, 2015-тӥын - 196.Россиын  Ашкыномыны уг яра Президент В. Путин кивалтӥсьёслы вазиськиз: сюресъёс вылын ашкынэм водительёслэсь кылзэс золгес юано.Та ужпумез со ӝутӥз Кремльын, Азинсконъя но приоритетной проектъёсъя кенешлэн заседанияз. Шуиз:- Водительёс куспын керетонъёс-ӵашетонъёсты кылымтэ-адӟымтэ улсы кариськыны уг яра! Интыосысь кивалтӥсьёс тае юн чакласа мед возёзы.В. Путин сюлмаськемзэ вераз, сюресъёс вылын шуккиськон учыръёслэн лыдзы   уг кулэсмы шуыса. Куриз: 2018-тӥ арозь ӝыныезлэсь троссэ бадӟым сюресъёсты туала куронъёслы тупамон кароно ни.Удмуртиын  2035-тӥ арлы малпанъёс Кыӵе луоз Ижкар 2035-тӥ арын - адӟыны луоз Генеральной планысь. Планлэн проектэз дась ни, кылиз на калыклэсь мылкыдзэ гинэ кылзыны. Шоркарлэн валтӥсь архитекторез В. Некрасов верамъя, городлэн кунгожъёсыз матысь дыре паськытатэмын уз луэ. Пуктӥськон интыос тырмыт на. Но таин ӵош быдтэмын уз луы одӥг парк но. Со сяна, котькуд выль микрорайонын луозы шутэтскон интыос, отчы одно мерттозы писпуос.Тодмантэм воштӥськоз Иж тыметлэн ярдурез. Отчы интыяськозы спорт, шутэтскон комплексъёс. Нош улон юртъёс тросгес ӝужалозы Ленин ёросын.Проектэз эскеронэ калык мыло-кыдо пыриське. Тунсыко ӵектонъёсын потӥсьёс но вань, кылсярысь, Иж тымет вамен, пе, выж лэсьтоно.      Теги: Дуннеиворъёс иворъёс  